title: 2010/773/ΕΕ: Απόφαση της Ευρωπαϊκής Κεντρικής Τράπεζας, της 25ης Νοεμβρίου 2010 , σχετικά με τη διαδικασία πιστοποίησης ποιότητας όσον αφορά τους φορείς παραγωγής τραπεζογραμματίων ευρώ (ΕΚΤ/2010/22)

text:
               15.12.2010

               EL

               Επίσημη Εφημερίδα της Ευρωπαϊκής Ένωσης

               L 330/14

         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 25ης Νοεμβρίου 2010
   σχετικά με τη διαδικασία πιστοποίησης ποιότητας όσον αφορά τους φορείς παραγωγής τραπεζογραμματίων ευρώ
   (ΕΚΤ/2010/22)
   (2010/773/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 128 παράγραφος 1,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ»), και ιδίως το άρθρο 16,
   Εκτιμώντας τα ακόλουθα:

               (1)

               Το άρθρο 128 παράγραφος 1 της συνθήκης και το άρθρο 16 του καταστατικού του ΕΣΚΤ προβλέπουν ότι η Ευρωπαϊκή Κεντρική Τράπεζα (ΕΚΤ) έχει το αποκλειστικό δικαίωμα να επιτρέπει την έκδοση τραπεζογραμματίων ευρώ μέσα στην Ένωση. Το εν λόγω δικαίωμα περιλαμβάνει και την αρμοδιότητα λήψης μέτρων για τη διαφύλαξη του κύρους των τραπεζογραμματίων ευρώ ως μέσου πληρωμών.

               (2)

               Η παραγωγή τραπεζογραμματίων ευρώ και πρώτων υλών τραπεζογραμματίων ευρώ σύμφωνα με πανομοιότυπα πρότυπα ποιότητας έχει θεμελιώδη σημασία για τη διασφάλιση της ποιότητάς τους κατά την παραγωγή τους.

               (3)

               Θα πρέπει ως εκ τούτου να θεσπιστεί διαδικασία πιστοποίησης της ποιότητας, προκειμένου να διασφαλίζεται ότι μόνο κατασκευαστές που πληρούν τις ελάχιστες προϋποθέσεις ποιότητας πιστοποιούνται για την παραγωγή τραπεζογραμματίων ευρώ και πρώτων υλών τραπεζογραμματίων ευρώ,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   ΤΜΗΜΑ I

      ΓΕΝΙΚΕΣ ΔΙΑΤΑΞΕΙΣ

   Άρθρο 1
   Ορισμοί
   Για τους σκοπούς της παρούσας απόφασης:

               α)

               ως «πιστοποίηση ποιότητας» νοείται η ιδιότητα, όπως αυτή καθορίζεται στα άρθρα 3 και 4, την οποία αποδίδει η ΕΚΤ σε φορέα παραγωγής και η οποία βεβαιώνει ότι αυτός πληροί τις προϋποθέσεις ποιότητας·

               β)

               ως «δραστηριότητα παραγωγής τραπεζογραμματίων ευρώ» νοείται η παραγωγή τραπεζογραμματίων ευρώ ή πρώτων υλών τραπεζογραμματίων ευρώ·

               γ)

               ως «φορέας παραγωγής» νοείται κάθε φορέας που μετέχει ή επιθυμεί να μετέχει σε δραστηριότητα παραγωγής τραπεζογραμματίων ευρώ·

               δ)

               ως «μονάδα παραγωγής» νοείται κάθε εγκατάσταση την οποία χρησιμοποιεί ή επιθυμεί να χρησιμοποιήσει ορισμένος φορέας παραγωγής για σκοπούς διεξαγωγής δραστηριότητας παραγωγής τραπεζογραμματίων ευρώ·

               ε)

               ως «προϋποθέσεις ποιότητας» νοούνται οι ουσιαστικοί κανόνες με τους οποίους οφείλει να συμμορφώνεται ορισμένος φορέας παραγωγής που αιτείται πιστοποίηση ποιότητας και τους οποίους καθορίζει χωριστά η ΕΚΤ·

               στ)

               ως «ρυθμίσεις ποιότητας» νοούνται τα μέτρα που λαμβάνει ορισμένος φορέας παραγωγής σε μονάδα παραγωγής με σκοπό τη συμμόρφωσή του με τις προϋποθέσεις ποιότητας·

               ζ)

               ως «αρχή πιστοποίησης» νοείται ανεξάρτητη αρχή πιστοποίησης που αξιολογεί τα συστήματα διαχείρισης της ποιότητας των φορέων παραγωγής και νομιμοποιείται να πιστοποιεί ότι ορισμένος φορέας πληροί τις απαιτήσεις των σειρών προτύπων ISO 9001·

               η)

               ως «πρώτες ύλες τραπεζογραμματίων ευρώ» νοούνται το χαρτί, η μελάνη, το αλουμίνιο και το νήμα που χρησιμοποιούνται για την παραγωγή τραπεζογραμματίων ευρώ·

               θ)

               οι όροι «στοιχεία ασφαλείας του ευρώ» και «δραστηριότητα ασφαλείας του ευρώ» νοούνται όπως στην απόφαση ΕΚΤ/2008/3, της 15ης Μαΐου 2008, σχετικά με τις διαδικασίες πιστοποίησης ασφαλείας των φορέων παραγωγής στοιχείων ασφαλείας του ευρώ όσον αφορά τα τραπεζογραμμάτια ευρώ (1)·

               ι)

               ως «εργάσιμη ημέρα ΕΚΤ» νοείται κάθε ημέρα από τη Δευτέρα ως την Παρασκευή, εκτός των δημόσιων αργιών της ΕΚΤ·

               ια)

               ως «ΕθνΚΤ» νοείται η εθνική κεντρική τράπεζα κράτους μέλους με νόμισμα το ευρώ·

               ιβ)

               ως «προκαταρκτικό ερωτηματολόγιο» νοείται το έντυπο που χρησιμοποιεί η ομάδα ελέγχου ποιότητας για τη συλλογή πληροφοριών από ορισμένο φορέα παραγωγής σχετικά με τις ιδιαιτερότητες μιας μονάδας παραγωγής και με τυχόν αλλαγές στις ρυθμίσεις ποιότητας στο διάστημα που έπεται του τελευταίου ελέγχου ποιότητας.

         Άρθρο 2
   Γενικές αρχές
   1.   Ο φορέας παραγωγής αιτείται και λαμβάνει πιστοποίηση ποιότητας από την ΕΚΤ πριν από την έναρξη ή τη συνέχιση της δραστηριότητας παραγωγής τραπεζογραμματίων ευρώ.
   2.   Ο πιστοποιημένος φορέας παραγωγής δύναται να διεξάγει δραστηριότητα παραγωγής τραπεζογραμματίων ευρώ μόνο στις μονάδες παραγωγής για τις οποίες έχει λάβει πιστοποίηση ποιότητας βάσει της παρούσας απόφασης.
   3.   Οι προϋποθέσεις που θέτει η ΕΚΤ όσον αφορά την πιστοποίηση της ποιότητας αποτελούν ελάχιστες προϋποθέσεις. Οι φορείς παραγωγής δύνανται να υιοθετούν και να εφαρμόζουν αυστηρότερα πρότυπα ποιότητας, τα οποία καθορίζονται στο πρόγραμμα ποιότητάς τους, όπως αυτό καθορίζεται στις προϋποθέσεις ποιότητας.
   4.   Η εκτελεστική επιτροπή είναι αρμόδια να λαμβάνει κάθε απόφαση σχετικά με την πιστοποίηση της ποιότητας των φορέων παραγωγής, λαμβάνοντας υπόψη τις απόψεις της επιτροπής τραπεζογραμματίων (BANCO), και ενημερώνει σχετικά το διοικητικό συμβούλιο.
   5.   Έξοδα και συναφείς ζημίες που τυχόν υφίσταται ο φορέας παραγωγής σε σχέση με την εφαρμογή της παρούσας απόφασης βαρύνουν τον ίδιο.
   6.   Οι διατάξεις της παρούσας απόφασης δεν θίγουν τυχόν πλήρη ή μερική πιστοποίηση ποιότητας που έχει χορηγηθεί πριν από την έναρξη ισχύος της παρούσας απόφασης.
   Άρθρο 3
   Πλήρης πιστοποίηση ποιότητας
   1.   Ένας πιστοποιημένος φορέας παραγωγής επιτρέπεται να διενεργεί ορισμένη δραστηριότητα παραγωγής τραπεζογραμματίων ευρώ μόνο εάν έχει λάβει από την ΕΚΤ πλήρη πιστοποίηση ποιότητας αναφορικά με την εν λόγω δραστηριότητα.
   2.   Πλήρη πιστοποίηση ποιότητας για ορισμένη δραστηριότητα παραγωγής τραπεζογραμματίων ευρώ μπορεί να λάβει ένας φορέας παραγωγής, εφόσον πληροί σωρευτικά τους ακόλουθους όρους:

               α)

               μετείχε σε δραστηριότητα παραγωγής τραπεζογραμματίων ευρώ εντός των 24 μηνών που προηγούνται του χρόνου υποβολής αιτήματος για πλήρη πιστοποίηση ποιότητας ή έλαβε προσωρινή πιστοποίηση ποιότητας κατά τα οριζόμενα στο άρθρο 4 και κίνησε διαδικασία παραγωγής τραπεζογραμματίων ευρώ σύμφωνα με το άρθρο 10 παράγραφος 3·

               β)

               πληροί τη σειρά προτύπων διαχείρισης ποιότητας ISO 9001 σε συγκεκριμένη μονάδα παραγωγής για συγκεκριμένη δραστηριότητα παραγωγής τραπεζογραμματίων ευρώ και ορισμένη αρχή πιστοποίησης έχει εκδώσει πιστοποιητικό προς τον σκοπό αυτό·

               γ)

               πληροί τις προϋποθέσεις ποιότητας στην ως άνω μονάδα παραγωγής για την προαναφερθείσα δραστηριότητα παραγωγής τραπεζογραμματίων ευρώ·

               δ)

               εάν παράγει στοιχεία ασφαλείας του ευρώ, διαθέτει πλήρη πιστοποίηση στην ως άνω μονάδα παραγωγής για την προαναφερθείσα δραστηριότητα ασφαλείας του ευρώ βάσει της απόφασης ΕΚΤ/2008/3·

               ε)

               εάν είναι εκτυπωτικό ίδρυμα, η μονάδα παραγωγής του είναι εγκατεστημένη σε κράτος μέλος και

               στ)

               εάν δεν είναι εκτυπωτικό ίδρυμα, η μονάδα παραγωγής του είναι εγκατεστημένη σε κράτος μέλος ή σε κράτος μέλος της Ευρωπαϊκής Ζώνης Ελευθέρων Συναλλαγών (ΕΖΕΣ).

         3.   Η εκτελεστική επιτροπή δύναται, κατά περίπτωση, να χορηγεί εξαιρέσεις όσον αφορά τη σχετική με την εγκατάσταση προϋπόθεση των στοιχείων ε) και στ), λαμβάνοντας υπόψη τις απόψεις της επιτροπής τραπεζογραμματίων. Κάθε τέτοια απόφαση κοινοποιείται αμελλητί στο διοικητικό συμβούλιο, η δε εκτελεστική επιτροπή συμμορφώνεται με κάθε απόφαση του διοικητικού συμβουλίου που αφορά το ζήτημα αυτό.
   4.   Η πλήρης πιστοποίηση ποιότητας χορηγείται σε ορισμένο φορέα παραγωγής για 24 μήνες, με την επιφύλαξη απόφασης λαμβανόμενης κατά τα άρθρα 15, 16 ή 17. Η πλήρης πιστοποίηση ποιότητας δύναται να ανανεώνεται κάθε 24 μήνες.
   5.   Προκειμένου ένας πιστοποιημένος φορέας παραγωγής να αναθέσει την παραγωγή τραπεζογραμματίων ευρώ ή πρώτων υλών τραπεζογραμματίων ευρώ σε άλλη μονάδα παραγωγής ή σε τρίτους, περιλαμβανομένων των θυγατρικών του ιδίου και των συνδεδεμένων με αυτόν εταιρειών, απαιτείται η προηγούμενη έγγραφη συγκατάθεση της ΕΚΤ.
   Άρθρο 4
   Προσωρινή πιστοποίηση ποιότητας
   1.   Σε φορέα παραγωγής που δεν έχει μετάσχει σε δραστηριότητα παραγωγής τραπεζογραμματίων ευρώ εντός των 24 μηνών που προηγούνται του χρόνου υποβολής αιτήματος για πλήρη πιστοποίηση ποιότητας σύμφωνα με τα περιγραφόμενα στο άρθρο 3 παράγραφος 2 στοιχείο α) μπορεί να χορηγηθεί προσωρινή πιστοποίηση ποιότητας για προγραμματισμένη δραστηριότητα παραγωγής τραπεζογραμματίων ευρώ.
   2.   Προσωρινή πιστοποίηση ποιότητας για προγραμματισμένη δραστηριότητα παραγωγής τραπεζογραμματίων ευρώ μπορεί να λάβει ένας φορέας παραγωγής εφόσον πληροί σωρευτικά τους ακόλουθους όρους:

               α)

               πληροί τη σειρά προτύπων διαχείρισης ποιότητας ISO 9001 σε συγκεκριμένη μονάδα παραγωγής για προγραμματισμένη δραστηριότητα παραγωγής τραπεζογραμματίων ευρώ και ορισμένη αρχή πιστοποίησης έχει εκδώσει πιστοποιητικό προς τον σκοπό αυτό·

               β)

               έχει θεσπίσει τις διαδικασίες και την υποδομή που απαιτούνται προκειμένου αυτός να πληροί τις προϋποθέσεις ποιότητας στην ως άνω μονάδα παραγωγής όσον αφορά την προαναφερθείσα δραστηριότητα παραγωγής τραπεζογραμματίων ευρώ·

               γ)

               εάν σχεδιάζει να παραγάγει ορισμένο στοιχείο ασφαλείας του ευρώ, έχει λάβει πιστοποίηση ασφαλείας στην ως άνω μονάδα παραγωγής για προγραμματισμένη δραστηριότητα ασφαλείας του ευρώ βάσει της απόφασης ΕΚΤ/2008/3·

               δ)

               εάν είναι εκτυπωτικό ίδρυμα, η μονάδα παραγωγής του είναι εγκατεστημένη σε κράτος μέλος και

               ε)

               εάν δεν είναι εκτυπωτικό ίδρυμα, η μονάδα παραγωγής του είναι εγκατεστημένη σε κράτος μέλος ή σε κράτος μέλος της ΕΖΕΣ.

         3.   Η προσωρινή πιστοποίηση ποιότητας χορηγείται σε ορισμένο φορέα παραγωγής για ένα έτος, με την επιφύλαξη απόφασης λαμβανόμενης κατά τα άρθρα 15, 16 ή 17. Εάν ο φορέας παραγωγής υποβάλει προσφορά για τη διενέργεια δραστηριότητας παραγωγής τραπεζογραμματίων ευρώ ή εάν ανατεθεί σε αυτόν η διενέργεια τέτοιας δραστηριότητας εντός της ως άνω περιόδου, η προσωρινή του πιστοποίηση ποιότητας δύναται να παραταθεί, εφόσον είναι απαραίτητο, έως ότου η ΕΚΤ αποφασίσει εάν θα του χορηγήσει πλήρη πιστοποίηση ποιότητας.
   ΤΜΗΜΑ II

      ΔΙΑΔΙΚΑΣΙΑ ΧΟΡΗΓΗΣΗΣ ΠΛΗΡΟΥΣ ΠΙΣΤΟΠΟΙΗΣΗΣ ΠΟΙΟΤΗΤΑΣ

   Άρθρο 5
   Αίτημα για κίνηση της διαδικασίας και διορισμός ομάδας ελέγχου ποιότητας
   1.   Φορέας παραγωγής που έχει λάβει προσωρινή πιστοποίηση ποιότητας για προγραμματισμένη δραστηριότητα παραγωγής τραπεζογραμματίων ευρώ και επιθυμεί να διεξαγάγει την εν λόγω δραστηριότητα ή έχει διεξαγάγει δραστηριότητα παραγωγής τραπεζογραμματίων ευρώ εντός των 24 προηγούμενων μηνών και επιθυμεί να συνεχίσει την εν λόγω δραστηριότητα, υποβάλλει εγγράφως στην ΕΚΤ αίτημα για κίνηση της διαδικασίας χορήγησης πλήρους πιστοποίησης ποιότητας. Το εν λόγω αίτημα περιλαμβάνει όλα τα ακόλουθα στοιχεία:

               α)

               προσδιορισμό της μονάδας παραγωγής και του τόπου εγκατάστασής της, καθώς και της δραστηριότητας παραγωγής τραπεζογραμματίων ευρώ για την οποία ο φορέας παραγωγής επιδιώκει να λάβει πλήρη πιστοποίηση ποιότητας·

               β)

               πληροφορίες σχετικά με τη διενεργούμενη δραστηριότητα παραγωγής τραπεζογραμματίων ευρώ·

               γ)

               αντίγραφο του πιστοποιητικού που αναφέρεται στο άρθρο 3 παράγραφος 2 στοιχείο β).

         2.   Η ΕΚΤ ελέγχει εάν ο φορέας παραγωγής συμμορφώθηκε με τους όρους της παραγράφου 1 και τον ενημερώνει σχετικά με την έκβαση της αξιολόγησης εντός τριάντα (30) εργάσιμων για την ΕΚΤ ημερών από την ημέρα παραλαβής του αιτήματος για κίνηση της διαδικασίας. Η ΕΚΤ μπορεί να παρατείνει άπαξ την προθεσμία αυτή, ειδοποιώντας εγγράφως τον φορέα παραγωγής. Κατά τη διενέργεια της εν λόγω αξιολόγησης η ΕΚΤ μπορεί να ζητήσει πρόσθετες πληροφορίες από τον φορέα παραγωγής όσον αφορά τους όρους της παραγράφου 1. Εφόσον η ΕΚΤ ζητήσει πρόσθετες πληροφορίες, εντός είκοσι (20) εργάσιμων για την ΕΚΤ ημερών από την περιέλευση των πρόσθετων πληροφοριών στην ίδια ενημερώνει τον εν λόγω φορέα σχετικά με την έκβαση της αξιολόγησης. Η ΕΚΤ δύναται να συμφωνήσει με τον φορέα παραγωγής παράταση των προθεσμιών της παρούσας παραγράφου.
   3.   Εάν η αξιολόγηση είναι θετική, η ΕΚΤ γνωστοποιεί στον φορέα παραγωγής ότι θα λάβει χώρα έλεγχος ποιότητας στις εγκαταστάσεις του. Η ΕΚΤ ορίζει ομάδα ελέγχου ποιότητας αποτελούμενη από εμπειρογνώμονες της ΕΚΤ και των ΕθνΚΤ. Κατά τον ορισμό της σύνθεσης της ως άνω ομάδας πρέπει να αποφεύγεται η σύγκρουση συμφερόντων. Εάν, κατόπιν ορισμού μέλους της ομάδας, προκύψει σύγκρουση συμφερόντων, η ΕΚΤ το αντικαθιστά αμέσως με εμπειρογνώμονα στο πρόσωπο του οποίου δεν συντρέχει σύγκρουση συμφερόντων.
   4.   Η ΕΚΤ απορρίπτει το αίτημα για κίνηση της διαδικασίας και ενημερώνει εγγράφως τον φορέα παραγωγής σχετικά με την απορριπτική απόφαση και την αιτιολογική της βάση, εάν:

               α)

               ο φορέας παραγωγής αδυνατεί να παράσχει τις πληροφορίες που απαιτούνται βάσει της παραγράφου 1·

               β)

               αυτός αδυνατεί να παράσχει τις τυχόν πρόσθετες πληροφορίες που ζητεί η ΕΚΤ βάσει της παραγράφου 2 εντός εύλογης προθεσμίας που συμφωνείται από κοινού·

               γ)

               η ΕΚΤ ανακάλεσε την πλήρη πιστοποίηση ποιότητας του φορέα παραγωγής και δεν έχει παρέλθει η περίοδος εντός της οποίας απαγορεύεται η εκ νέου υποβολή αιτήματος κατά τους όρους της απόφασης περί ανάκλησης·

               δ)

               ο τόπος εγκατάστασης της μονάδας παραγωγής δεν πληροί τους όρους του άρθρου 3 παράγραφος 2 στοιχείο ε) ή στοιχείο στ)·

               ε)

               ο φορέας παραγωγής παράγει στοιχεία ασφαλείας του ευρώ και η ΕΚΤ δεν του έχει χορηγήσει πιστοποίηση ασφαλείας κατά τα οριζόμενα στο άρθρο 3 παράγραφος 2 στοιχείο δ).

         5.   Εάν πιστοποιημένος φορέας παραγωγής επιθυμεί ανανέωση της πιστοποίησης ποιότητάς του και εφόσον υποβάλλει εκ νέου αίτημα χορήγησης πλήρους πιστοποίησης ποιότητας πριν από την ημερομηνία που καθορίζεται σύμφωνα με το άρθρο 7 παράγραφος 2 στοιχείο γ), η πιστοποίηση ποιότητάς του παραμένει έγκυρη έως ότου η ΕΚΤ λάβει απόφαση βάσει του άρθρου 7 παράγραφος 1.
   Άρθρο 6
   Έλεγχος ποιότητας
   1.   Ο έλεγχος ποιότητας αρχίζει σε ημερομηνία που έχει συμφωνηθεί από κοινού μεταξύ του φορέα παραγωγής και της ΕΚΤ. Εάν ο φορέας παραγωγής είναι εκτυπωτικό ίδρυμα, ο έλεγχος ποιότητας λαμβάνει χώρα κατά τη διάρκεια της παραγωγής τραπεζογραμματίων ευρώ.
   2.   Το αργότερο δύο εβδομάδες πριν από τη διενέργεια του ελέγχου ποιότητας, η ΕΚΤ παρέχει στον φορέα παραγωγής προκαταρκτικό ερωτηματολόγιο που αυτός αποστέλλει συμπληρωμένο στην ΕΚΤ τουλάχιστον μία εβδομάδα πριν από τη διενέργεια του ως άνω ελέγχου.
   3.   Ο έλεγχος ποιότητας λαμβάνει χώρα στη μονάδα παραγωγής ως προς την οποία ο φορέας παραγωγής ζητεί πιστοποίηση ποιότητας.
   4.   Η ομάδα ελέγχου ποιότητας αξιολογεί εάν οι ρυθμίσεις ποιότητας που εφαρμόζει ο φορέας παραγωγής συνάδουν με τις προϋποθέσεις ποιότητας. Στην περίπτωση που ο φορέας παραγωγής προτείνει βελτιώσεις προς συμμόρφωσή του με τις προϋποθέσεις ποιότητας, δεν τού χορηγείται πλήρης πιστοποίηση ποιότητας πριν από την εφαρμογή των εν λόγω βελτιώσεων. Η ομάδα ελέγχου ποιότητας μπορεί να διενεργεί πρόσθετο έλεγχο ποιότητας προκειμένου να ελέγξει εάν, κατόπιν των εν λόγω βελτιώσεων, οι ρυθμίσεις ποιότητας συνάδουν με τις προϋποθέσεις ποιότητας, προτού το σχέδιο έκθεσης ελέγχου της παραγράφου 6 υποβληθεί στον φορέα παραγωγής.
   5.   Με την ολοκλήρωση του ελέγχου ποιότητας και, όπου συντρέχει περίπτωση, του επαναληπτικού ελέγχου ποιότητας και πριν από την αποχώρησή της από τη μονάδα παραγωγής, η ομάδα ελέγχου ποιότητας εκθέτει τα πορίσματά της, περιλαμβανομένων τυχόν περιπτώσεων μη συμμόρφωσης με τις προϋποθέσεις ποιότητας και βελτιώσεων που προτείνει ο φορέας παραγωγής, σε προκαταρκτική περίληψη επί της οποίας συμφωνούν και την οποία υπογράφουν η εν λόγω ομάδα και ο φορέας παραγωγής.
   6.   Η ομάδα ελέγχου ποιότητας εκπονεί σχέδιο έκθεσης ελέγχου βάσει της προκαταρκτικής περίληψης. Το εν λόγω σχέδιο έκθεσης παρουσιάζει διεξοδικά ιδίως:

               α)

               τις ρυθμίσεις ποιότητας που ισχύουν στη μονάδα παραγωγής, οι οποίες συνάδουν με τις προϋποθέσεις ποιότητας·

               β)

               τυχόν περιπτώσεις μη συμμόρφωσης με τις προϋποθέσεις ποιότητας, τις οποίες διαπιστώνει η ομάδα ελέγχου ποιότητας·

               γ)

               τυχόν μέτρα που λαμβάνει ο φορέας παραγωγής κατά τη διάρκεια του ελέγχου ποιότητας·

               δ)

               τυχόν βελτιώσεις που προτείνει ο φορέας παραγωγής και, σε περίπτωση διενέργειας επαναληπτικού ελέγχου, την αξιολόγηση της ομάδας ελέγχου ποιότητας ως προς το εάν οι συγκεκριμένες βελτιώσεις έχουν λάβει χώρα, και

               ε)

               την αξιολόγηση της ομάδας ελέγχου ποιότητας ως προς το εάν θα πρέπει να χορηγηθεί πλήρης πιστοποίηση ποιότητας.

         7.   Το σχέδιο έκθεσης ελέγχου αποστέλλεται στον φορέα παραγωγής εντός τριάντα (30) εργάσιμων για την ΕΚΤ ημερών από την ημερομηνία ολοκλήρωσης του ελέγχου ποιότητας ή, όπου συντρέχει περίπτωση, του επαναληπτικού ελέγχου ποιότητας. Ο φορέας παραγωγής διαθέτει τριάντα (30) εργάσιμες για την ΕΚΤ ημέρες από την παραλαβή του σχεδίου έκθεσης ελέγχου, προκειμένου να παράσχει τα σχόλιά του επί του περιεχομένου του. Η ΕΚΤ οριστικοποιεί το σχέδιο έκθεσης ελέγχου λαμβάνοντας υπόψη τα σχόλια του φορέα παραγωγής προτού λάβει απόφαση βάσει του άρθρου 7. Η ΕΚΤ δύναται να συμφωνήσει με τον φορέα παραγωγής παράταση των προθεσμιών της παρούσας παραγράφου.
   8.   Με την επιφύλαξη των διατάξεων του παρόντος άρθρου, σε περίπτωση προβλήματος ποιότητας που επηρεάζει την ποιότητα των τραπεζογραμματίων ευρώ ή των πρώτων υλών τραπεζογραμματίων ευρώ, η ΕΚΤ μπορεί να οργανώνει τη διεξαγωγή ad hoc ελέγχου ποιότητας προς διερεύνηση του ζητήματος. Οι παράγραφοι 5 ως 7 εφαρμόζονται ανάλογα.
   Άρθρο 7
   Απόφαση περί πλήρους πιστοποίησης ποιότητας
   1.   Η ΕΚΤ γνωστοποιεί εγγράφως στον φορέα παραγωγής την απόφασή της επί του αιτήματός του για χορήγηση πλήρους πιστοποίησης ποιότητας εντός τριάντα (30) εργάσιμων για την ΕΚΤ ημερών από τη λήψη των σχολίων του φορέα παραγωγής επί του σχεδίου έκθεσης ποιότητας ή την εκπνοή της προθεσμίας για τη διατύπωση των εν λόγω σχολίων.
   2.   Σε περίπτωση θετικής απόφασης η ΕΚΤ χορηγεί στον φορέα παραγωγής πλήρη πιστοποίηση ποιότητας. Η απόφαση αυτή προσδιορίζει με σαφήνεια:

               α)

               τον φορέα παραγωγής·

               β)

               τη δραστηριότητα παραγωγής τραπεζογραμματίων ευρώ και τη μονάδα παραγωγής για την οποία χορηγείται η πλήρης πιστοποίηση ποιότητας·

               γ)

               την ημερομηνία λήξης της ισχύος της πλήρους πιστοποίησης ποιότητας·

               δ)

               τυχόν ειδικότερους όρους όσον αφορά τα ως άνω στοιχεία α) έως γ).

         Η απόφαση βασίζεται στις πληροφορίες που περιέχονται στην τελική έκθεση ποιοτητας, η οποία συνάπτεται στην απόφαση.
   3.   Εάν δεν χορηγηθεί στον φορέα παραγωγής πλήρης πιστοποίησης ποιότητας, η ΕΚΤ προσδιορίζει τους λόγους και ο φορέας παραγωγής μπορεί να κινήσει τη διαδικασία ελέγχου κατά το άρθρο 18.
   ΤΜΗΜΑ III

      ΔΙΑΔΙΚΑΣΙΑ ΧΟΡΗΓΗΣΗΣ ΠΡΟΣΩΡΙΝΗΣ ΠΙΣΤΟΠΟΙΗΣΗΣ ΠΟΙΟΤΗΤΑΣ

   Άρθρο 8
   Αίτημα για κίνηση της διαδικασίας και διορισμός ομάδας προκαταρκτικού ελέγχου ποιότητας
   1.   Εάν ένας φορέας παραγωγής:

               i)

               δεν έχει διεξαγάγει δραστηριότητα παραγωγής τραπεζογραμματίων ευρώ εντός των 24 μηνών που προηγούνται του χρόνου υποβολής αιτήματος για χορήγηση προσωρινής πιστοποίησης ποιότητας, ή

               ii)

               δεν έχει διεξαγάγει καμία δραστηριότητα παραγωγής τραπεζογραμματίων ευρώ, αλλά του ζητήθηκε από ΕθνκΤ ή εκτυπωτικό ίδρυμα να αρχίσει δραστηριότητα παραγωγής τραπεζογραμματίων ευρώ,

         υποβάλλει εγγράφως στην ΕΚΤ αίτημα για κίνηση της διαδικασίας χορήγησης προσωρινής πιστοποίησης ποιότητας.
   Το εν λόγω αίτημα περιλαμβάνει όλα τα ακόλουθα στοιχεία:

               α)

               προσδιορισμό της μονάδας παραγωγής και του τόπου εγκατάστασής της, καθώς και της δραστηριότητας παραγωγής τραπεζογραμματίων ευρώ για την οποία ο φορέας παραγωγής επιδιώκει να λάβει προσωρινή πιστοποίηση ποιότητας·

               β)

               πληροφορίες σχετικά με τη διενεργούμενη δραστηριότητα παραγωγής τραπεζογραμματίων ευρώ·

               γ)

               αντίγραφο του πιστοποιητικού που αναφέρεται στο άρθρο 4 παράγραφος 2 στοιχείο α).

         2.   Φορέας παραγωγής, η ισχύς της προσωρινής πιστοποίησης ποιότητας του οποίου έχει λήξει, μπορεί να αιτηθεί νέα προσωρινή πιστοποίηση ποιότητας. Πέραν των πληροφοριών που απαιτούνται βάσει της παραγράφου 1, αυτός προσδιορίζει στο αίτημα που υποβάλλει εγγράφως στην ΕΚΤ τους λόγους για τους οποίους α) δεν έχει υποβάλει προσφορά για τη διενέργεια δραστηριότητας παραγωγής τραπεζογραμματίων ευρώ ή β) δεν του έχει ανατεθεί η διενέργεια δραστηριότητας παραγωγής τραπεζογραμματίων ευρώ κατά τα αναφερόμενα στο άρθρο 4 παράγραφος 3.
   3.   Η ΕΚΤ ελέγχει εάν ο φορέας παραγωγής πληροί τις προϋποθέσεις των παραγράφων 1 και 2 και τον ενημερώνει σχετικά με την έκβαση της αξιολόγησης εντός τριάντα (30) εργάσιμων για την ΕΚΤ ημερών από την ημέρα παραλαβής του αιτήματος για κίνηση της διαδικασίας. Η ΕΚΤ μπορεί να παρατείνει άπαξ την προθεσμία αυτή, ειδοποιώντας εγγράφως τον φορέα παραγωγής. Κατά τη διενέργεια της αξιολόγησής της η ΕΚΤ μπορεί να ζητήσει πρόσθετες πληροφορίες από τον φορέα παραγωγής όσον αφορά τις προϋποθέσεις των παραγράφων 1 και 2. Εάν ζητήσει πρόσθετες πληροφορίες, η ΕΚΤ ενημερώνει τον εν λόγω φορέα σχετικά με την έκβαση της αξιολόγησης εντός είκοσι (20) εργάσιμων για την ΕΚΤ ημερών από την περιέλευση των πρόσθετων πληροφοριών στην ίδια. Η ΕΚΤ δύναται να συμφωνήσει με τον φορέα παραγωγής παράταση των προθεσμιών της παρούσας παραγράφου.
   4.   Εάν η αξιολόγηση είναι θετική, η ΕΚΤ γνωστοποιεί στον φορέα παραγωγής ότι θα λάβει χώρα προκαταρκτικός έλεγχος ποιότητας στις εγκαταστάσεις του. Η ομάδα προκαταρκτικού ελέγχου ποιότητας ορίζεται κατά τα οριζόμενα στο άρθρο 5 παράγραφος 3.
   5.   Η ΕΚΤ απορρίπτει το αίτημα για κίνηση της διαδικασίας και ενημερώνει εγγράφως τον φορέα παραγωγής σχετικά με την απορριπτική απόφαση και την αιτιολογική της βάση, εάν:

               α)

               ο φορέας παραγωγής αδυνατεί να παράσχει τις πληροφορίες που απαιτούνται βάσει των παραγράφων 1 και 2·

               β)

               αυτός αδυνατεί να παράσχει τις τυχόν πρόσθετες πληροφορίες που ζητεί η ΕΚΤ βάσει της παραγράφου 3 εντός εύλογης προθεσμίας που συμφωνείται από κοινού·

               γ)

               η ΕΚΤ ανακάλεσε την προσωρινή ή πλήρη πιστοποίηση ποιότητας του φορέα παραγωγής και δεν έχει παρέλθει η περίοδος εντός της οποίας απαγορεύεται η εκ νέου υποβολή αιτήματος κατά τους όρους της απόφασης περί ανάκλησης·

               δ)

               ο τόπος εγκατάστασης της μονάδας παραγωγής δεν πληροί τους όρους του άρθρου 4 παράγραφος 2 στοιχεία δ) και ε)·

               ε)

               ο φορέας παραγωγής σχεδιάζει να παράγει στοιχεία ασφαλείας του ευρώ και η ΕΚΤ δεν του έχει χορηγήσει πιστοποίηση ασφαλείας κατά τα οριζόμενα στο άρθρο 4 παράγραφος 2 στοιχείο γ).

         6.   Με την επιφύλαξη της παραγράφου 2, εάν πιστοποιημένος φορέας παραγωγής επιθυμεί ανανέωση της πιστοποίησης ποιότητάς του και εφόσον υποβάλλει εκ νέου αίτημα για χορήγηση προσωρινής πιστοποίησης ποιότητας πριν από την ημερομηνία που καθορίζεται σύμφωνα με το άρθρο 10 παράγραφος 2 στοιχείο γ), η πιστοποίηση ποιότητάς του παραμένει έγκυρη έως ότου η ΕΚΤ λάβει απόφαση βάσει του άρθρου 10 παράγραφος 1.
   Άρθρο 9
   Προκαταρκτικός έλεγχος ποιότητας
   1.   Ο προκαταρκτικός έλεγχος ποιότητας αρχίζει σε ημερομηνία που έχει συμφωνηθεί από κοινού μεταξύ του φορέα παραγωγής και της ΕΚΤ.
   2.   Ο προκαταρκτικός έλεγχος ποιότητας λαμβάνει χώρα στη μονάδα παραγωγής ως προς την οποία ο φορέας παραγωγής ζητεί πιστοποίηση ποιότητας.
   3.   Η ομάδα προκαταρκτικού ελέγχου ποιότητας αξιολογεί εάν οι ρυθμίσεις ποιότητας που ο φορέας παραγωγής εφαρμόζει θα συνάδουν με τις προϋποθέσεις ποιότητας όταν ο φορέας παραγωγής θα αρχίσει δραστηριότητα παραγωγής τραπεζογραμματίων ευρώ.
   4.   Η ομάδα προκαταρκτικού ελέγχου ποιότητας εκθέτει τα πορίσματά της σε σχέδιο έκθεσης προκαταρτικού ελέγχου. Το εν λόγω σχέδιο έκθεσης παρουσιάζει διεξοδικά τα εξής:

               α)

               τις ρυθμίσεις ποιότητας που ισχύουν ήδη στη μονάδα παραγωγής, οι οποίες συνάδουν με τις προϋποθέσεις ποιότητας·

               β)

               τυχόν ρυθμίσεις ποιότητας που ο φορέας παραγωγής οφείλει ακόμη να θεσπίσει προκειμένου να συμμορφώνεται με τις προϋποθέσεις ποιότητας·

               γ)

               την αξιολόγηση της ομάδας προκαταρκτικού ελέγχου ως προς το εάν θα πρέπει να χορηγηθεί προσωρινή πιστοποίηση ποιότητας.

         5.   Το σχέδιο έκθεσης προκαταρκτικού ελέγχου αποστέλλεται στον φορέα παραγωγής εντός τριάντα (30) εργάσιμων για την ΕΚΤ ημερών από την ημερομηνία ολοκλήρωσης του προκαταρκτικού ελέγχου ποιότητας. Ο φορέας παραγωγής μπορεί να υποβάλει σχόλια εντός τριάντα (30) εργάσιμων για την ΕΚΤ ημερών από την παραλαβή του σχεδίου έκθεσης προκαταρκτικού ελέγχου. Η ΕΚΤ οριστικοποιεί το σχέδιο έκθεσης προκαταρκτικού ελέγχου λαμβάνοντας υπόψη τα σχόλια του φορέα παραγωγής προτού λάβει απόφαση βάσει του άρθρου 10. Η ΕΚΤ δύναται να συμφωνήσει με τον φορέα παραγωγής παράταση των προθεσμιών της παρούσας παραγράφου.
   Άρθρο 10
   Απόφαση περί προσωρινής πιστοποίησης ποιότητας
   1.   Η ΕΚΤ γνωστοποιεί εγγράφως στον φορέα παραγωγής την απόφασή της επί του αιτήματός του για χορήγηση προσωρινής πιστοποίησης ποιότητας εντός τριάντα (30) εργάσιμων για την ΕΚΤ ημερών από τη λήψη των σχολίων του φορέα παραγωγής επί του σχεδίου έκθεσης προκαταρκτικού ελέγχου ή από την εκπνοή της προθεσμίας για τη διατύπωση των εν λόγω σχολίων.
   2.   Σε περίπτωση θετικής απόφασης η ΕΚΤ χορηγεί στον φορέα παραγωγής προσωρινή πιστοποίηση ποιότητας. Η απόφαση αυτή προσδιορίζει με σαφήνεια:

               α)

               τον φορέα παραγωγής·

               β)

               τη δραστηριότητα παραγωγής τραπεζογραμματίων ευρώ και τη μονάδα παραγωγής για την οποία χορηγείται η προσωρινή πιστοποίηση ποιότητας·

               γ)

               την ημερομηνία λήξης της ισχύος της προσωρινής πιστοποίησης ποιότητας·

               δ)

               τυχόν ειδικότερους όρους όσον αφορά τα ως άνω στοιχεία α) έως γ).

         Η απόφαση βασίζεται στις πληροφορίες που περιέχονται στην τελική έκθεση προκαταρτικού ελέγχου που αναφέρεται στο άρθρο 9 παράγραφος 5, η οποία συνάπτεται στην απόφαση.
   3.   Φορέας παραγωγής που έχει λάβει προσωρινή πιστοποίηση ποιότητας μπορεί να υποβάλει προσφορά για τη διεξαγωγή δραστηριότητας παραγωγής τραπεζογραμματίων ευρώ ή να του ανατεθεί η διεξαγωγή τέτοιας δραστηριότητας. Εφόσον ο φορέας παραγωγής ξεκινήσει δραστηριότητα παραγωγής τραπεζογραμματίων ευρώ, υποβάλλει αμέσως εγγράφως στην ΕΚΤ αίτημα για την κίνηση της διαδικασίας χορήγησης πλήρους πιστοποίησης ποιότητας σύμφωνα με τα οριζόμενα στο τμήμα II. Ο έλεγχος ποιότητας του άρθρου 6 αρχίζει το αργότερο δώδεκα μήνες από την ημερομηνία χορήγησης προσωρινής πιστοποίησης ποιότητας στον φορέα παραγωγής.
   4.   Εάν δεν χορηγηθεί στον φορέα παραγωγής προσωρινή πιστοποίηση ποιότητας, η ΕΚΤ προσδιορίζει τους λόγους. Ο φορέας παραγωγής μπορεί να κινήσει τη διαδικασία ελέγχου κατά το άρθρο 18.
   ΤΜΗΜΑ IV

      ΔΙΑΡΚΕΙΣ ΥΠΟΧΡΕΩΣΕΙΣ

   Άρθρο 11
   Διαρκείς υποχρεώσεις των πιστοποιημένων από άποψη ποιότητας φορέων παραγωγής και της ΕΚΤ
   1.   Ένας πιστοποιημένος φορέας παραγωγής παρέχει στην ΕΚΤ, αναφορικά με την οικεία μονάδα παραγωγής, αντίγραφο του πιστοποιητικού για το σύστημα διαχείρισης της ποιότητας που διαθέτει κάθε φορά που ανανεώνεται το αρχικό πιστοποιητικό των άρθρων 3 παράγραφος 2 στοιχείο β) και 4 παράγραφος 2 στοιχείο α).
   2.   Ένας πιστοποιημένος φορέας παραγωγής ενημερώνει εγγράφως και αμελλητί την ΕΚΤ σχετικά με οποιαδήποτε από τις ακόλουθες περιπτώσεις:

               α)

               την κίνηση διαδικασίας εκκαθάρισης, εξυγίανσης ή άλλης ανάλογης διαδικασίας σε βάρος του·

               β)

               τον διορισμό, σε σχέση με τον ίδιο, εκκαθαριστή, συνδίκου πτώχευσης, διαχειριστή ή προσώπου ανάλογης ιδιότητας·

               γ)

               τυχόν πρόθεσή του να επιτρέψει τη συμμετοχή τρίτων στις δραστηριότητες παραγωγής τραπεζογραμματίων ευρώ, περιλαμβανομένης της υπεργολαβικής ανάθεσης·

               δ)

               τυχόν αλλαγές που λαμβάνουν χώρα μετά τη χορήγηση πιστοποίησης ποιότητας και που επηρεάζουν ή μπορούν να επηρεάσουν την πλήρωση των προϋποθέσεων πιστοποίησης της ποιότητας·

               ε)

               τυχόν μεταβολή στην άσκηση ελέγχου επί του φορέα παραγωγής συνεπεία αλλαγής του ιδιοκτησιακού καθεστώτος ή για άλλο λόγο.

         3.   Ένας πιστοποιημένος φορέας παραγωγής τηρεί την εμπιστευτικότητα των προϋποθέσεων ποιότητας.
   4.   H EKT γνωστοποιεί στους πιστοποιημένους φορείς παραγωγής τυχόν αναθεωρήσεις των προϋποθέσεων ποιότητας.
   ΤΜΗΜΑ V

      ΣΥΝΕΠΕΙΕΣ ΤΗΣ ΜΗ ΣΥΜΜΟΡΦΩΣΗΣ

   Άρθρο 12
   Διαδικασία λήψης αποφάσεων
   1.   Όταν διατυπώνει παρατηρήσεις ή λαμβάνει αποφάσεις βάσει των άρθρων 14 έως 17, η ΕΚΤ:

               α)

               αξιολογεί την περίπτωση της μη συμμόρφωσης, λαμβάνοντας υπόψη την έκθεση (προκαταρκτικού) ελέγχου και

               β)

               ενημερώνει εγγράφως τον φορέα παραγωγής σχετικά με τη διατυπούμενη παρατήρηση ή τη ληφθείσα απόφαση εντός τριάντα (30) εργάσιμων για την ΕΚΤ ημερών από τη λήψη των σχολίων του φορέα παραγωγής επί του σχεδίου έκθεσης (προκαταρκτικού) ελέγχου, προσδιορίζοντας: i) την περίπτωση μη συμμόρφωσης, ii) τη μονάδα παραγωγής και τη δραστηριότητα παραγωγής τραπεζογραμματίων ευρώ στα οποία αναφέρεται η παρατήρηση ή η απόφαση, iii) την ημερομηνία διατύπωσης της παρατήρησης ή έναρξης της ισχύος της απόφασης και iv) τους λόγους που οδήγησαν στη διατύπωση της παρατήρησης ή στη λήψη της απόφασης.

         2.   Σε κάθε περίπτωση στην οποία η ΕΚΤ διατυπώνει κάποια παρατήρηση ή λαμβάνει απόφαση βάσει των άρθρων 14 έως 17, η παρατήρηση ή η απόφαση είναι ανάλογες της σοβαρότητας της σημειούμενης μη συμμόρφωσης. Η ΕΚΤ ενημερώνει τις ΕθνΚΤ και όλους τους πιστοποιημένους φορείς παραγωγής για την παρατήρηση ή τη ληφθείσα απόφαση, το πεδίο εφαρμογής τους και τη διάρκειά τους. Επίσης ορίζει ότι οι ΕθνΚΤ θα ειδοποιούνται για τυχόν περαιτέρω αλλαγές όσον αφορά το καθεστώς του μη συμμορφούμενου φορέα παραγωγής.
   Άρθρο 13
   Περιπτώσεις μη συμμόρφωσης
   1.   Η μη συμμόρφωση φορέα παραγωγής με τις προϋποθέσεις ποιότητας, τις λοιπές προϋποθέσεις για τη χορήγηση πιστοποίησης ποιότητας ή τις υποχρεώσεις που ορίζονται στο άρθρο 11 κατατάσσεται από την ομάδα (προκαταρκτικού) ελέγχου ποιότητας σε μία από τις τέσσερις κατηγορίες που απαριθμούνται στις παραγράφους 2 έως 5.
   2.   Όταν η ομάδα (προκαταρκτικού) ελέγχου ποιότητας θεωρεί ότι η μη συμμόρφωση ασκεί άμεση και σοβαρή επίδραση στην ποιότητα της παραγωγής τραπεζογραμματίων ευρώ ή πρώτων υλών τραπεζογραμματίων ευρώ από τον φορέα παραγωγής, η μη συμμόρφωση χαρακτηρίζεται ως μείζονος σημασίας και η ΕΚΤ λαμβάνει απόφαση βάσει του άρθρου 16.
   3.   Όταν η ομάδα (προκαταρκτικού) ελέγχου ποιότητας θεωρεί ότι η μη συμμόρφωση δεν ασκεί άμεση και σοβαρή επίδραση στην ποιότητα της παραγωγής τραπεζογραμματίων ευρώ ή πρώτων υλών τραπεζογραμματίων ευρώ από τον φορέα παραγωγής, αλλά μπορεί να θίξει άμεσα την εν λόγω ποιότητα, η μη συμμόρφωση χαρακτηρίζεται ως βασική και η ΕΚΤ λαμβάνει απόφαση βάσει του άρθρου 15.
   4.   Όταν η ομάδα (προκαταρκτικού) ελέγχου ποιότητας θεωρεί ότι η μη συμμόρφωση δεν θίγει άμεσα την ποιότητα της παραγωγής τραπεζογραμματίων ευρώ ή πρώτων υλών τραπεζογραμματίων ευρώ από τον φορέα παραγωγής, αλλά η συμμόρφωση επιβάλλεται να αποκατασταθεί πριν από τον επόμενο έλεγχο ποιότητας, η μη συμμόρφωση καταγράφεται στην έκθεση (προκαταρκτικού) ελέγχου ως παρατήρηση και η ΕΚΤ υποβάλει γραπτή παρατήρηση βάσει του άρθρου 14.
   5.   Όταν η μη συμμόρφωση δεν εμπίπτει σε καμία από τις κατηγορίες που αναφέρονται στις παραγράφους 2 έως 4, καταγράφεται μεν στην έκθεση (προκαταρκτικού) ελέγχου ως σημείωση, δεν οδηγεί όμως σε καμία περαιτέρω ενέργεια βάσει των άρθρων 14 έως 17.
   Άρθρο 14
   Γραπτή παρατήρηση
   1.   Σε περίπτωση μη συμμόρφωσης εμπίπτουσας στο άρθρο 13 παράγραφος 4, η ΕΚΤ υποβάλλει γραπτή παρατήρηση στον φορέα παραγωγής, η οποία δύναται να περιληφθεί στην έκθεση (προκαταρκτικού) ελέγχου ποιότητας.
   2.   Η γραπτή παρατήρηση αναφέρει ότι εάν η συμμόρφωση δεν έχει αποκατασταθεί όταν λάβει χώρα ο επόμενος (προκαταρκτικός) έλεγχος, η ΕΚΤ θα λάβει απόφαση βάσει του άρθρου 15.
   Άρθρο 15
   Διορθωτικά μέτρα και αναστολή ισχύος της πιστοποίησης ποιότητας όσον αφορά νέες παραγγελίες
   Εάν διαπιστωθεί μη συμμόρφωση εμπίπτουσα στο άρθρο 13 παράγραφος 3, όμως ο φορέας παραγωγής προβάλλει εύλογα την εκτίμηση ότι θα μπορέσει να αποκαταστήσει τη συμμόρφωση, η ΕΚΤ λαμβάνει απόφαση με την οποία:

               α)

               καθορίζεται, σε συνεννόηση με τον φορέα παραγωγής, προθεσμία για την αποκατάσταση της μη συμμόρφωσης·

               β)

               διευκρινίζεται ότι ο φορέας δεν μπορεί να δέχεται νέες παραγγελίες όσον αφορά την οικεία δραστηριότητα παραγωγής τραπεζογραμματίων ευρώ, εάν η συμμόρφωση δεν έχει αποκατασταθεί έως την εκπνοή της προθεσμίας που αναφέρεται στο στοιχείο α).

         Άρθρο 16
   Αναστολή της δραστηριότητας παραγωγής τραπεζογραμματίων ευρώ
   1.   Εάν διαπιστωθεί μη συμμόρφωση εμπίπτουσα στο άρθρο 13 παράγραφος 2, η ομάδα (προκαταρκτικού) ελέγχου μπορεί να συστήσει στην ΕΚΤ να αναστείλει με άμεσο αποτέλεσμα την οικεία δραστηριότητα παραγωγής τραπεζογραμματίων ευρώ έως ότου αποκατασταθεί η συμμόρφωση. Οι φορείς παραγωγής παρέχουν στην ομάδα (προκαταρκτικού ελέγχου) πληροφορίες σχετικά με άλλους φορείς παραγωγής τους οποίους ενδέχεται να επηρεάσει η αναστολή λόγω της ιδιότητάς τους ως πελατών ή προμηθευτών.
   2.   Το συντομότερο δυνατό κατόπιν της έναρξης ισχύος της αναστολής βάσει της παραγράφου 1, η ομάδα (προκαταρκτικού) ελέγχου αξιολογεί, στο πλαίσιο ελέγχου παρακολούθησης, εάν έχει αποκατασταθεί η συμμόρφωση. Εάν η ομάδα (προκαταρκτικού) ελέγχου ποιότητας αποφασίσει ότι η συμμόρφωση έχει αποκατασταθεί, η ΕΚΤ αίρει την αναστολή. Εάν ο φορέας παραγωγής δεν αποκαταστήσει τη συμμόρφωση, η ΕΚΤ λαμβάνει απόφαση βάσει του άρθρου 17.
   Άρθρο 17
   Ανάκληση της πιστοποίησης ποιότητας
   1.   Η ΕΚΤ ανακαλεί την πιστοποίηση ποιότητας φορέα παραγωγής, εφόσον αυτός δεν είναι σε θέση να επανορθώσει μη συμμόρφωση εμπίπτουσα στο άρθρο 13 παράγραφος 2.
   2.   Στην απόφαση περί ανάκλησης, η ΕΚΤ καθορίζει την ημερομηνία από την οποία ο φορέας παραγωγής μπορεί να υποβάλει νέο αίτημα για τη χορήγηση πιστοποίησης ποιότητας.
   Άρθρο 18
   Διαδικασία ελέγχου
   1.   Εφόσον η ΕΚΤ λάβει οποιαδήποτε από τις ακόλουθες αποφάσεις:

               α)

               απόρριψη αιτήματος για κίνηση της διαδικασίας παροχής πλήρους ή προσωρινής πιστοποίησης ποιότητας·

               β)

               άρνηση παροχής πλήρους ή προσωρινής πιστοποίησης ποιότητας·

               γ)

               απόφαση βάσει των άρθρων 14 έως 17,

         ο φορέας παραγωγής μπορεί, εντός τριάντα (30) εργάσιμων για την ΕΚΤ ημερών από την κοινοποίηση σε αυτόν της σχετικής απόφασης, να υποβάλει στο διοικητικό συμβούλιο εγγράφως αίτημα ελέγχου της απόφασης. Ο φορέας παραγωγής αιτιολογεί το αίτημά του, περιλαμβάνοντας και κάθε άλλη συμπληρωματική πληροφορία.
   2.   Το διοικητικό συμβούλιο μπορεί να αναστείλει την εφαρμογή της προσβαλλόμενης απόφασης, εάν ο φορέας παραγωγής το ζητεί ρητά και αιτιολογημένα.
   3.   Το διοικητικό συμβούλιο ελέγχει την απόφαση και κοινοποιεί εγγράφως την αιτιολογημένη απόφασή του στον φορέα παραγωγής εντός δύο μηνών από την παραλαβή του αιτήματος.
   4.   Η εφαρμογή των παραγράφων 1 έως 3 δεν θίγει τυχόν δικαιώματα βάσει των άρθρων 263 και 265 της συνθήκης.
   ΤΜΗΜΑ VI

      ΤΕΛΙΚΕΣ ΔΙΑΤΑΞΕΙΣ

   Άρθρο 19
   Μητρώο πιστοποίησης ποιότητας της ΕΚΤ
   1.   Η ΕΚΤ τηρεί μητρώο πιστοποιήσεων ποιότητας, όπου:

               α)

               περιλαμβάνεται κατάλογος των φορέων παραγωγής οι οποίοι έχουν λάβει πλήρη ή προσωρινή πιστοποίηση ποιότητας και των οικείων μονάδων παραγωγής·

               β)

               αναφέρεται σε σχέση με κάθε μονάδα παραγωγής η δραστηριότητα παραγωγής τραπεζογραμματίων ευρώ για την οποία χορηγήθηκε πιστοποίηση ποιότητας·

               γ)

               καταχωρίζεται η λήξη της ισχύος κάθε πιστοποίησης ποιότητας.

         2.   Όταν η ΕΚΤ λαμβάνει απόφαση βάσει του άρθρου 16, καταχωρίζει τη διάρκεια ισχύος της ανάκλησης.
   3.   Όταν η ΕΚΤ λαμβάνει απόφαση βάσει του άρθρου 17, διαγράφει από το μητρώο την επωνυμία του φορέα παραγωγής.
   4.   Η ΕΚΤ θέτει στη διάθεση των ΕθνΚΤ και των πιστοποιημένων φορέων παραγωγής κατάλογο του συνόλου των φορέων παραγωγής του μητρώου και τυχόν ενημερώσεις του.
   Άρθρο 20
   Έναρξη ισχύος
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδας της Ευρωπαϊκής Ένωσης.
   Εφαρμόζεται από την 1η Μαΐου 2011.

      Φρανκφούρτη, 25 Νοεμβρίου 2010.

            Ο Πρόεδρος της ΕΚΤ

         Jean-Claude TRICHET

      (1)  ΕΕ L 140 της 30.5.2008, σ. 26.


title: 2010/204/: Απόφαση του Ευρωπαϊκού Κοινοβουλίου και του Συμβουλίου, της 25ης Μαρτίου 2010 , σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, κατ' εφαρμογή του σημείου 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής, για τη δημοσιονομική πειθαρχία και τη χρηστή δημοσιονομική διαχείριση

text:
               8.4.2010

               EL

               Επίσημη Εφημερίδα της Ευρωπαϊκής Ένωσης

               L 88/17

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 25ης Μαρτίου 2010
   σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, κατ' εφαρμογή του σημείου 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής, για τη δημοσιονομική πειθαρχία και τη χρηστή δημοσιονομική διαχείριση
   (2010/204/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (1), και ιδίως το άρθρο 28,
   τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση (2), και ιδίως το άρθρο 12 παράγραφος 3,
   την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστήθηκε για να παράσχει πρόσθετη στήριξη στους εργαζόμενους που απολύονται και οι οποίοι πλήττονται από τις συνέπειες των μεγάλων διαρθρωτικών αλλαγών στη μορφή του παγκόσμιου εμπορίου και να τους ενισχύσει κατά την επανένταξή τους στην αγορά εργασίας.

               (2)

               Το πεδίο εφαρμογής του ΕΤΠ επεκτάθηκε στις αιτήσεις που υποβάλλονται μετά την 1η Μαΐου 2009 για να συμπεριλάβει τη στήριξη σε εργαζόμενους που απολύθηκαν λόγω της παγκόσμιας οικονομικής και χρηματοπιστωτικής κρίσης.

               (3)

               Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ εντός του ανώτατου ορίου των 500 εκατομμυρίων ευρώ.

               (4)

               Στις 23 Σεπτεμβρίου 2009, η Λιθουανία υπέβαλε αίτηση κινητοποίησης του ΕΤΠ λόγω απολύσεων στον κλάδο της ένδυσης. Η αίτηση αυτή πληροί τις απαιτήσεις για τον καθορισμό του ύψους των χρηματοδοτικών συνεισφορών, σύμφωνα με το άρθρο 10 του κανονισμού (ΕΚ) αριθ. 1927/2006 και, επομένως, η Επιτροπή προτείνει να κινητοποιηθεί ποσό 523 481 ευρώ.

               (5)

               Επομένως, θα πρέπει να κινητοποιηθεί το ΕΤΠ για τη χορήγηση της χρηματοδοτικής συνεισφοράς σχετικά με την αίτηση που υπέβαλε η Λιθουανία,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2010, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 523 481 ευρώ σε πιστώσεις αναλήψεως υποχρεώσεων και σε πιστώσεις πληρωμών.
   Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 25 Μαρτίου 2010.

            Για το Ευρωπαϊκό Κοινοβούλιο

            Ο Πρόεδρος

         J. BUZEK

            Για το Συμβούλιο

            Ο Πρόεδρος

         D. LÓPEZ GARRIDO

      (1)  ΕΕ C 139 της 14.6.2006, σ. 1.

      (2)  ΕΕ L 406 της 30.12.2006, σ. 1.


title: 2009/386/ΕΚ: Απόφαση της Επιτροπής, της 15ης Μαΐου 2009 , για το διορισμό τριών μελών της ομάδας εξέτασης γνωμών επί των λογιστικών προτύπων που συστάθηκε με την απόφαση 2006/505/ΕΚ για τη σύσταση ομάδας εξέτασης γνωμών επί των λογιστικών προτύπων προκειμένου να συμβουλεύει την Επιτροπή σχετικά με την αντικειμενικότητα και την ουδετερότητα των γνωμών της συμβουλευτικής επιτροπής για τη χρηματοοικονομική πληροφόρηση της Ευρωπαϊκής Ένωσης (EFRAG)

text:
               16.5.2009

               EL

               Επίσημη Εφημερίδα της Ευρωπαϊκής Ένωσης

               L 122/45

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 15ης Μαΐου 2009
   για το διορισμό τριών μελών της ομάδας εξέτασης γνωμών επί των λογιστικών προτύπων που συστάθηκε με την απόφαση 2006/505/ΕΚ για τη σύσταση ομάδας εξέτασης γνωμών επί των λογιστικών προτύπων προκειμένου να συμβουλεύει την Επιτροπή σχετικά με την αντικειμενικότητα και την ουδετερότητα των γνωμών της συμβουλευτικής επιτροπής για τη χρηματοοικονομική πληροφόρηση της Ευρωπαϊκής Ένωσης (EFRAG)
   (2009/386/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την απόφαση 2006/505/ΕΚ της Επιτροπής, της 14ης Ιουλίου 2006, για τη σύσταση ομάδας εξέτασης γνωμών επί των λογιστικών προτύπων προκειμένου να συμβουλεύει την Επιτροπή σχετικά με την αντικειμενικότητα και την ουδετερότητα των γνωμών της συμβουλευτικής επιτροπής για τη χρηματοοικονομική πληροφόρηση της Ευρωπαϊκής Ένωσης (EFRAG) (1), και ιδίως το άρθρο 3,
   Εκτιμώντας τα ακόλουθα:

               (1)

               Σύμφωνα με το άρθρο 3 της απόφασης 2006/505/EK., η Επιτροπή διορίζει επτά το πολύ μέλη της ομάδας εξέτασης γνωμών επί των λογιστικών προτύπων από ανεξάρτητους εμπειρογνώμονες, των οποίων η πείρα και η επάρκεια στον τομέα της λογιστικής, και ειδικότερα σε ζητήματα χρηματοοικονομικής πληροφόρησης, είναι ευρέως αναγνωρισμένες σε κοινοτικό επίπεδο.

               (2)

               Με την απόφαση 2007/73/EK (2), η Επιτροπή διόρισε τα επτά μέλη της ομάδας εξέτασης γνωμών επί των λογιστικών προτύπων στις 8 Φεβρουαρίου 2007 για τριετή ανανεώσιμη θητεία. Για να καταστεί δυνατή η ομαλή εναλλαγή των μελών της ομάδας, η ομάδα μπορεί να αποφασίσει τη μερική αντικατάσταση των μελών ανά ομάδες των 2 ή των 3 μελών. Η ομάδα αποφάσισε να αντικαταστήσει 3 μέλη εντός του 2009,

         ΑΠΟΦΑΣΙΖΕΙ:
   Άρθρο 1
   Η Επιτροπή διορίζει τρία μέλη της ομάδας εξέτασης γνωμών επί των λογιστικών προτύπων, των οποίων τα ονόματα περιλαμβάνονται στο παράρτημα.
   Άρθρο 2
   Η απόφαση αρχίζει να ισχύει από την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 15 Μαΐου 2009.

            Για την Επιτροπή

         Charlie McCREEVY

            Μέλος της Επιτροπής

      (1)  ΕΕ L 199 της 21.7.2006, σ. 33.

      (2)  ΕΕ L 32 της 6.2.2007, σ. 181.

      ΠΑΡΑΡΤΗΜΑ

         ΚΑΤΑΛΟΓΟΣ ΤΩΝ ΜΕΛΩΝ

                  Rien VAN HOEPEN

                  Bernard RAFFOURNIER

                  Mari PAANANEN


title: Απόφαση (ΕΕ) 2015/2418 της Επιτροπής, της 18ης Δεκεμβρίου 2015, σχετικά με την τροποποίηση της απόφασης 1999/352/ΕΚ, ΕΚΑΧ, Ευρατόμ για την ίδρυση της Ευρωπαϊκής Υπηρεσίας Καταπολέμησης της Απάτης (OLAF)

text:
               19.12.2015

               EL

               Επίσημη Εφημερίδα της Ευρωπαϊκής Ένωσης

               L 333/148

         ΑΠΌΦΑΣΗ (ΕΕ) 2015/2418 ΤΗΣ ΕΠΙΤΡΟΠΉΣ
   της 18ης Δεκεμβρίου 2015
   σχετικά με την τροποποίηση της απόφασης 1999/352/ΕΚ, ΕΚΑΧ, Ευρατόμ για την ίδρυση της Ευρωπαϊκής Υπηρεσίας Καταπολέμησης της Απάτης (OLAF)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 249,
   Έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (1), και ιδίως τα άρθρα 65 και 197,
   Εκτιμώντας τα ακόλουθα:

               (1)

               Σύμφωνα με το άρθρο 65 του κανονισμού (ΕΕ, Ευρατόμ) αριθ. 966/2012 του Συμβουλίου, η Επιτροπή έχει την ευθύνη να ορίζει το προσωπικό στο οποίο αναθέτει αρμοδιότητες, την έκταση των ανατιθέμενων αρμοδιοτήτων και τα όρια ανάθεσης σε διατάκτες. Στο πλαίσιο αυτό, η Επιτροπή θα πρέπει να λαμβάνει δεόντως υπόψη τη συνολική πολιτική ευθύνη για τη διαχείριση του προϋπολογισμού της Ένωσης.

               (2)

               Σύμφωνα με το άρθρο 15 παράγραφος 8 του κανονισμού (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (2), η γραμματεία της επιτροπής εποπτείας θα πρέπει να εξακολουθήσει να εξασφαλίζεται από την OLAF, σε στενή διαβούλευση με την επιτροπή εποπτείας, και ο γενικός διευθυντής της OLAF θα πρέπει να παραμείνει ο κύριος διατάκτης για το σύνολο των σχετικών πιστώσεων. Ο γενικός διευθυντής της OLAF μπορεί να μεταβιβάσει περαιτέρω τις αρμοδιότητες αυτές σε υπαλλήλους που υπάγονται στον κανονισμό υπηρεσιακής κατάστασης ή στο καθεστώς που εφαρμόζεται στο λοιπό προσωπικό της Ένωσης.

               (3)

               Με βάση την ανάγκη διασφάλισης ενός αποτελεσματικού συστήματος εσωτερικού ελέγχου, σύμφωνα με το άρθρο 32 του κανονισμού (ΕΕ, Ευρατόμ) αριθ. 966/2012 και προκειμένου να αποφευχθεί η δημιουργία εντύπωσης για ενδεχόμενη παρέμβαση της Ευρωπαϊκής Υπηρεσίας Καταπολέμησης της Απάτης στις αρμοδιότητες των μελών της επιτροπής εποπτείας, θα πρέπει να καθοριστεί ένα κατάλληλο πλαίσιο για την εκτέλεση των πιστώσεων που συνδέονται με τα μέλη της επιτροπής εποπτείας. Ειδικότερα, η ανάθεση αρμοδιοτήτων διατάκτη σε σχέση με τα μέλη θα πρέπει να οργανώνεται κατά τέτοιον τρόπο ώστε να αποτρέπεται η δημιουργία εντύπωσης για πιθανή παρέμβαση.

               (4)

               Η παρούσα απόφαση θα πρέπει να αρχίσει να εφαρμόζεται την 1η Ιανουαρίου 2016, μαζί με το νέο παράρτημα Ι των εσωτερικών κανόνων. Επομένως, θα πρέπει να τεθεί σε ισχύ το συντομότερο δυνατόν.

               (5)

               Η απόφαση 1999/352/ΕΚ, ΕΚΑΧ, Ευρατόμ της Επιτροπής (3) θα πρέπει, επομένως, να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο άρθρο 6 της απόφασης 1999/352/ΕΚ, ΕΚΑΧ, Ευρατόμ, η παράγραφος 3 αντικαθίσταται από το ακόλουθο κείμενο:

      «3.   Εκτός από την εκτέλεση των πιστώσεων που αφορούν τα μέλη της επιτροπής εποπτείας, ο γενικός διευθυντής ενεργεί ως κύριος διατάκτης για την εκτέλεση των πιστώσεων που έχουν εγγραφεί στο σχετικό με την Υπηρεσία παράρτημα του τμήματος του γενικού προϋπολογισμού της Ευρωπαϊκής Ένωσης που αφορά την Επιτροπή, καθώς και των πιστώσεων που έχουν εγγραφεί στις γραμμές του προϋπολογισμού για την καταπολέμηση της απάτης για τις οποίες του έχουν ανατεθεί αρμοδιότητες δυνάμει των εσωτερικών κανόνων για την εκτέλεση του γενικού προϋπολογισμού. Ο/Η γενικός διευθυντής / γενική διευθύντρια μπορεί να μεταβιβάσει περαιτέρω τις αρμοδιότητές του/της σε υπαλλήλους που υπάγονται στον κανονισμό υπηρεσιακής κατάστασης ή στο καθεστώς που εφαρμόζεται στο λοιπό προσωπικό της Ένωσης σύμφωνα με αυτούς τους εσωτερικούς κανόνες.».

   Άρθρο 2
   Η παρούσα απόφαση αρχίζει να ισχύει την πρώτη ημέρα μετά τη δημοσίευσή της στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2016.

      Βρυξέλλες, 18 Δεκεμβρίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 298 της 26.10.2012, σ. 1.

      (2)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).

      (3)  Απόφαση 1999/352/ΕΚ, ΕΚΑΧ, Ευρατόμ της Επιτροπής, της 28ης Απριλίου 1999, για την ίδρυση της Ευρωπαϊκής Υπηρεσίας Καταπολέμησης της Απάτης (OLAF) (ΕΕ L 136 της 31.5.1999, σ. 20).


Avis juridique important

|

31996D0219

96/219/ΕΚ: Απόφαση του Συμβουλίου, της 26ης Φεβρουαρίου 1996, για τη σύναψη της συμφωνίας περί επιστημονικής και τεχνολογικής συνεργασίας μεταξύ της Ευρωπαϊκής Κοινότητας και του Καναδά

Επίσημη Εφημερίδα αριθ. L 074 της 22/03/1996 σ. 0025 - 0025

ΑΠΟΦΑΣΗ ΤΟΥ ΣΥΜΒΟΥΛΙΟΥ της 26ης Φεβρουαρίου 1996 για τη σύναψη της συμφωνίας περί επιστημονικής και τεχνολογικής συνεργασίας μεταξύ της Ευρωπαϊκής Κοινότητας και του Καναδά (96/219/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130Μ, σε συνδυασμό με το άρθρο 228 παράγραφος 2 πρώτη πρόταση και παράγραφος 3 πρώτο εδάφιο,την πρόταση της Επιτροπής (1),τη γνώμη του Ευρωπαϊκού Κοινοβουλίου (2),Εκτιμώντας:ότι η Ευρωπαϊκή Κοινότητα και ο Καναδάς θέτουν σε εφαρμογή ειδικά ερευνητικά προγράμματα σε τομείς κοινού ενδιαφέροντος 7ότι, με βάση την εμπειρία που αποκτήθηκε στο παρελθόν, στα πλαίσια της συμφωνίας-πλαισίου περί εμπορικής και οικονομικής συνεργασίας μεταξύ των Ευρωπαϊκών Κοινοτήτων και του Καναδά (3), και οι δύο πλευρές εξέφρασαν την επιθυμία τους να καθιερώσουν ένα επισημότερο πλαίσιο για τη διεξαγωγή συνεργασίας σε θέματα της επιστήμης και της τεχνολογίας 7ότι, με την απόφασή του της 19ης Απριλίου 1993, το Συμβούλιο εξουσιοδότησε την Επιτροπή να διαπραγματευθεί συμφωνία περί επιστημονικής και τεχνολογικής συνεργασίας μεταξύ της Ευρωπαϊκής Κοινότητας και του Καναδά 7ότι, με την απόφασή του της 15ης Ιουνίου 1995, το Συμβούλιο εξουσιοδότησε την Επιτροπή να υπογράψει τη συμφωνία εξ ονόματος της Ευρωπαϊκής Κοινότητας 7ότι η συμφωνία υπεγράφη στις 17 Ιουνίου 1995 7ότι θα πρέπει να εγκριθεί η συμφωνία περί επιστημονικής και τεχνολογικής συνεργασίας μεταξύ της Ευρωπαϊκής Κοινότητας και του Καναδά,ΑΠΟΦΑΣΙΖΕΙ:Άρθρο 1 Εγκρίνεται η συμφωνία περί επιστημονικής και τεχνολογικής συνεργασίας μεταξύ της Ευρωπαϊκής Κοινότητας και του Καναδά.Το κείμενο της συμφωνίας επισυνάπτεται στην παρούσα απόφαση.Άρθρο 2 Ο Πρόεδρος του Συμβουλίου προβαίνει, εξ ονόματος της Κοινότητας, στην κοινοποίηση που προβλέπεται στο άρθρο 12 της συμφωνίας.Βρυξέλλες, 26 Φεβρουαρίου 1996.Για το ΣυμβούλιοΟ ΠρόεδροςS. AGNELLI(1) ΕΕ αριθ. C 317 της 28. 11. 1995, σ. 7.(2) ΕΕ αριθ. C 17 της 22. 1. 1996.(3) ΕΕ αριθ. L 260 της 24. 8. 1976, σ. 2.


Σημαντική ανακοίνωση νομικού περιεχομένου

|

52007BP0120(01)

1. Απόφαση του Ευρωπαϊκού Κοινοβουλίου της 24ης Απριλίου 2007 σχετικά με την απαλλαγή για την εκτέλεση του προϋπολογισμού του Ευρωπαϊκού Οργανισμού Φαρμάκων για το οικονομικό έτος 2005 (C6-0394/2006 - 2006/2161(DEC))

Επίσημη Εφημερίδα αριθ. 074 E της 20/03/2008 σ. 0227 - 0227

		1.Απόφαση του Ευρωπαϊκού Κοινοβουλίου της 24ης Απριλίου 2007 σχετικά με την απαλλαγή για την εκτέλεση του προϋπολογισμού του Ευρωπαϊκού Οργανισμού Φαρμάκων για το οικονομικό έτος 2005 (C6-0394/2006 — 2006/2161(DEC))Το Ευρωπαϊκό Κοινοβούλιο,- έχοντας υπόψη τους τελικούς ετήσιους λογαριασμούς του Ευρωπαϊκού Οργανισμού Φαρμάκων για το οικονομικό έτος 2005 [1],- έχοντας υπόψη την έκθεση του Ελεγκτικού Συνεδρίου για τους τελικούς ετήσιους λογαριασμούς του Ευρωπαϊκού Οργανισμού Φαρμάκων για το οικονομικό έτος 2005 συνοδευόμενη από τις απαντήσεις του Οργανισμού [2],- έχοντας υπόψη τη σύσταση του Συμβουλίου της 27ης Φεβρουαρίου 2007 (5711/2007 — C6-0080/2007),- έχοντας υπόψη τη Συνθήκη ΕΚ και συγκεκριμένα το άρθρο 276,- έχοντας υπόψη τον κανονισμό του Συμβουλίου (ΕΚ, Ευρατόμ) αριθ. 1605/2002 της 25ης Ιουνίου 2002 σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [3] και συγκεκριμένα το άρθρο 185,- έχοντας υπόψη τον κανονισμό (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004 για τη θέσπιση κοινοτικών διαδικασιών χορήγησης άδειας και εποπτείας όσον αφορά τα φάρμακα που προορίζονται για ανθρώπινη και για κτηνιατρική χρήση και για τη σύσταση Ευρωπαϊκού Οργανισμού Φαρμάκων [4], συγκεκριμένα το άρθρο 68,- έχοντας υπόψη τον κανονισμό της Επιτροπής (ΕΚ, Ευρατόμ) αριθ. 2343/2002 της 19ης Νοεμβρίου 2002 για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού του Συμβουλίου (ΕΚ, Ευρατόμ) αριθ. 1605/2002 [5] και συγκεκριμένα το άρθρο 94,- έχοντας υπόψη το άρθρο 71 και το Παράρτημα V του Κανονισμού του,- έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A6-0099/2007),1. χορηγεί απαλλαγή στον εκτελεστικό διευθυντή του Ευρωπαϊκού Οργανισμού Φαρμάκων για την εκτέλεση του προϋπολογισμού του Οργανισμού για το οικονομικό έτος 2005·2. εκθέτει τις παρατηρήσεις του στο ψήφισμα που ακολουθεί·3. αναθέτει στον Πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος αυτής στον εκτελεστικό διευθυντή του Ευρωπαϊκού Οργανισμού Φαρμάκων, στο Συμβούλιο, την Επιτροπή και το Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).[1] ΕΕ C 266 της 31.10.2006, σ. 4.[2] ΕΕ C 312 της 19.12.2006, σ. 12.[3] EE L 248 της 16.9.2002, σ. 1. Κανονισμός όπως τροποποιήθηκε με τον κανονισμό (EΚ, Ευρατόμ) αριθ. 1995/2006 (ΕΕ L 390 της 30.12.2006, σ. 1).[4] EE L 136 της 30.4.2004, σ. 1. Κανονισμός όπως τροποποιήθηκε τελευταία με τον κανονισμό (EΚ) αριθ. 1901/2006 (ΕΕ L 378 της 27.12.2006, σ. 1).[5] EE L 357 της 31.12.2002, σ. 72.--------------------------------------------------


title: Απόφαση (ΕΕ) 2015/2071 του Συμβουλίου, της 10ης Νοεμβρίου 2015, για την εξουσιοδότηση των κρατών μελών να κυρώσουν, προς το συμφέρον της Ευρωπαϊκής Ένωσης, το πρωτόκολλο του 2014 της σύμβασης περί της αναγκαστικής ή υποχρεωτικής εργασίας, του 1930, της Διεθνούς Οργάνωσης Εργασίας, όσον αφορά τα άρθρα 1 έως 4 του πρωτοκόλλου σχετικά με τα θέματα που αφορούν τη δικαστική συνεργασία σε ποινικές υποθέσεις

text:
               18.11.2015

               EL

               Επίσημη Εφημερίδα της Ευρωπαϊκής Ένωσης

               L 301/47

         ΑΠΌΦΑΣΗ (ΕΕ) 2015/2071 ΤΟΥ ΣΥΜΒΟΥΛΊΟΥ
   της 10ης Νοεμβρίου 2015
   για την εξουσιοδότηση των κρατών μελών να κυρώσουν, προς το συμφέρον της Ευρωπαϊκής Ένωσης, το πρωτόκολλο του 2014 της σύμβασης περί της αναγκαστικής ή υποχρεωτικής εργασίας, του 1930, της Διεθνούς Οργάνωσης Εργασίας, όσον αφορά τα άρθρα 1 έως 4 του πρωτοκόλλου σχετικά με τα θέματα που αφορούν τη δικαστική συνεργασία σε ποινικές υποθέσεις
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 82 παράγραφος 2 της ΣΛΕΕ σε συνδυασμό με το άρθρο 218 παράγραφος 6 στοιχείο α) σημείο v),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Η Ένωση προωθεί την κύρωση των διεθνών συμβάσεων εργασίας οι οποίες έχουν ταξινομηθεί από τη Διεθνή Οργάνωση Εργασίας (ΔΟΕ) ως επικαιροποιημένες, για τη συμβολή στις προσπάθειες της Ένωσης για την προώθηση των ανθρωπίνων δικαιωμάτων και της αξιοπρεπούς εργασίας για όλους, καθώς και για την εξάλειψη της εμπορίας ανθρώπων, τόσο εντός όσο και εκτός της Ένωσης. Η προστασία των θεμελιωδών αρχών και δικαιωμάτων στην εργασία αποτελεί βασική πτυχή αυτής της προώθησης.

               (2)

               Η σύμβαση περί της αναγκαστικής ή υποχρεωτικής εργασίας, του 1930, της Διεθνούς Οργάνωσης Εργασίας, την οποία συμπληρώνει το πρωτόκολλο του 2014, αποτελεί θεμελιώδη σύμβαση της ΔΟΕ και επηρεάζει τους κανόνες που παραπέμπουν σε βασικά εργασιακά πρότυπα.

               (3)

               Στον βαθμό που το πρωτόκολλο του 2014 της σύμβασης περί της αναγκαστικής ή υποχρεωτικής εργασίας, του 1930, της Διεθνούς Οργάνωσης Εργασίας (εφεξής «το πρωτόκολλο») καλύπτει τον τομέα της προστασίας των θυμάτων εγκληματικών πράξεων που διέπεται από το άρθρο 82 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ), η Ένωση έχει ήδη θεσπίσει κοινούς κανόνες που καλύπτουν τον τομέα αυτό σε μεγάλο βαθμό, ιδίως μέσω των οδηγιών του Ευρωπαϊκού Κοινοβουλίου και του Συμβουλίου 2011/36/ΕΕ (1) και 2012/29/ΕΕ (2). Το πρωτόκολλο μπορεί να επηρεάσει αυτούς τους κοινούς κανόνες.

               (4)

               Το άρθρο 19 παράγραφος 4 του καταστατικού της ΔΟΕ για την έκδοση και την κύρωση των συμβάσεων εφαρμόζεται παρόμοια στα πρωτόκολλα, τα οποία είναι δεσμευτικές διεθνείς συμφωνίες, με την επιφύλαξη της κύρωσης και που συνδέονται με συμβάσεις.

               (5)

               Η Ένωση δεν μπορεί να κυρώσει το πρωτόκολλο, δεδομένου ότι μόνο κράτη μπορούν να είναι συμβαλλόμενα μέρη του.

               (6)

               Τα κράτη μέλη θα πρέπει συνεπώς να εξουσιοδοτηθούν να κυρώσουν το πρωτόκολλο, ενεργώντας από κοινού προς το συμφέρον της Ένωσης, όσον αφορά τα τμήματα που εμπίπτουν στην αρμοδιότητα της Ένωσης σύμφωνα με το άρθρο 82 παράγραφος 2 της ΣΛΕΕ.

               (7)

               Τα άρθρα 1 έως 4 του πρωτοκόλλου περιέχουν υποχρεώσεις σχετικά με τη νομοθεσία της Ένωσης για την προστασία των θυμάτων εγκληματικών πράξεων. Ως εκ τούτου, οι εν λόγω διατάξεις εμπίπτουν στο πεδίο εφαρμογής του τίτλου V του τρίτου μέρους της ΣΛΕΕ, ιδίως του άρθρου 82 παράγραφος 2.

               (8)

               Το άρθρο 82 παράγραφος 2 της ΣΛΕΕ είναι η μόνη νομική βάση στην οποία θα πρέπει να βασίζεται η παρούσα απόφαση. Το πρωτόκολλο, ειδικότερα το άρθρο 4, αναφέρεται επίσης στο καθεστώς διαμονής των θυμάτων της αναγκαστικής ή υποχρεωτικής εργασίας, στον βαθμό που αυτό είναι αναγκαίο για να μπορούν τα θύματα να έχουν πρόσβαση σε κατάλληλα και αποτελεσματικά διορθωτικά μέτρα. Ωστόσο, αυτός ο σκοπός που συνδέεται με το άρθρο 79 της ΣΛΕΕ είναι απλά περιστασιακός, ενώ οι στόχοι της πρόληψης και της καταπολέμησης της εμπορίας ανθρώπων και της προστασίας των θυμάτων που σχετίζονται με το άρθρο 82 παράγραφος 2 της ΣΛΕΕ αναγνωρίζονται ως πρωτεύων στόχος και συνιστώσα.

               (9)

               Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, που προσαρτάται στη Συνθήκη για την Ευρωπαϊκή Ένωση και στη ΣΛΕΕ, η Δανία δεν συμμετέχει στην έκδοση της παρούσας απόφασης ούτε δεσμεύεται από αυτή ούτε υπόκειται στην εφαρμογή της.

               (10)

               Το Ηνωμένο Βασίλειο και η Ιρλανδία δεσμεύονται από την οδηγία 2011/36/ΕΕ και από την οδηγία 2012/29/ΕΕ και, συνεπώς, συμμετέχουν στην έκδοση της παρούσας απόφασης.

               (11)

               Τα κράτη μέλη θα πρέπει να εξουσιοδοτηθούν να κυρώσουν το πρωτόκολλο όσον αφορά θέματα που σχετίζονται με τη δικαστική συνεργασία σε ποινικές υποθέσεις που περιέχονται στα άρθρα 1 έως 4 του εν λόγω πρωτοκόλλου. Τα τμήματα του πρωτοκόλλου που εμπίπτουν στην αρμοδιότητα της Ένωσης, εκτός από τα τμήματα που αφορούν τη δικαστική συνεργασία σε ποινικές υποθέσεις, θα υπόκεινται σε απόφαση που εκδόθηκε παράλληλα με την παρούσα απόφαση,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα κράτη μέλη εξουσιοδοτούνται με την παρούσα απόφαση να κυρώσουν, καθόσον αφορά τα μέρη που περιέχονται στα άρθρα 1 έως 4 του πρωτοκόλλου και εμπίπτουν στην αρμοδιότητα της Ευρωπαϊκής Ένωσης σύμφωνα με το άρθρο 82 παράγραφος 2 της ΣΛΕΕ, το πρωτόκολλο του 2014 της σύμβασης περί της αναγκαστικής ή υποχρεωτικής εργασίας του 1930, της Διεθνούς Οργάνωσης Εργασίας.
   Άρθρο 2
   Τα κράτη μέλη θα πρέπει να προβούν στις αναγκαίες ενέργειες για την κατάθεση των εγγράφων κύρωσης της σύμβασης στον γενικό διευθυντή του Διεθνούς Γραφείου Εργασίας το συντομότερο δυνατόν και κατά προτίμηση πριν από τις 31 Δεκεμβρίου 2016.
   Άρθρο 3
   Η παρούσα απόφαση απευθύνεται στα κράτη μέλη.

      Βρυξέλλες, 10 Νοεμβρίου 2015.

            Για το Συμβούλιο

            Ο Πρόεδρος

         P. GRAMEGNA

      (1)  Οδηγία 2011/36/ΕΕ του Ευρωπαϊκού Κοινοβουλίου και του Συμβουλίου, της 5ης Απριλίου 2011, για την πρόληψη και την καταπολέμηση της εμπορίας ανθρώπων και για την προστασία των θυμάτων της, καθώς και για την αντικατάσταση της απόφασης-πλαίσιο 2002/629/ΔΕΥ του Συμβουλίου (ΕΕ L 101 της 15.4.2011, σ. 1).

      (2)  Οδηγία 2012/29/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για τη θέσπιση ελάχιστων προτύπων σχετικά με τα δικαιώματα, την υποστήριξη και την προστασία θυμάτων της εγκληματικότητας και για την αντικατάσταση της απόφασης-πλαισίου 2001/220/ΔΕΥ του Συμβουλίου (ΕΕ L 315 της 14.11.2012, σ. 57).